**Татар гаиләсе**

Әниемнең күзләре

Кояштай көлеп тора,

Ягымлы карашыннан

Җылы бөркелеп тора.

Әтиемнең куллары

Бик куәтле чынлап та,

Берәр эшкә тотынса,

Кулында ут уйната.

Сеңлем уен ярата,

Җырларга һәм биергә.

Энем белән икәүләп

Рәсем ясыйбыз бергә.

Әбием зур табада

Коймагын әйләндерә,

Ул пешергән тәм-томнар

Табынны ямьләндерә.

Бабам – зирәк, акыллы,

Иң шәбе, иң яхшысы.

Аның тырыш кулында

Гаиләбезнең ачкычы.

Безнең өйдә һәрвакыт

Яши тәртип, татулык,

Ихтирам һәм ярату,

Тынычлык һәм матурлык.

**Татар малае**

Мин – әтиемнең малае,

Ике кулыма бер эш:

Пычкы җырлый, чүкеч уйный –

Нинди гаҗәп күренеш!

Мин – әниемнең малае,

Эштән куркып ятмыймын:

Савыт-сабаларны юам,

Өйдә тәртип саклыймын!

Мин – әбиемнең малае,

Көн буе аягөсте:

Су да сибәм, чүп тә утыйм –

Эш булганга мин көчле!

Мин – бабаемның малае,

Иртүк торам, калышмыйм!

Умарталарны карашам,

Көнне эшкә багышлыйм!

Мин – чып-чын татар малае,

Ай үсәсен көн үсәм!

Хезмәт яратканга күрә

Тиз якыная түшәм!

**Татар кызы**

Чигүле күлмәк кенәм,

Ак, чуклы калфак кынам.

Йөгереп үсеп киләм

Әниемнең артыннан!

Тегә дә чигә беләм,

Чәкчәк, бәлеш пешерәм.

Әбием өйрәткәнне

Һәрчак искә төшерәм:

«Кызым, тәүфыйклы бул син,

Акыллы бул, иманлы!..

Татар кызы – иң асыл

Сыйфатларны җыйган ул!»

Туган телемне саклыйм,

Татарча гына сөйлим.

Кайда гына булсам да,

Милли көйләрне көйлим:

«Камзулым бәрхәт кенә,

Чулпылар – көмеш кенә!

Күзләрем – кояш кына,

Битләрем – җимеш кенә!»

Чигүле күлмәк кенәм,

Ак, чуклы калфак кынам.

Бәхетле, имин, матур

Киләчәккә ашкынам.

**Нәсел агачы**

Һәр баланың әнисе бар,

Әти, әби, бабасы...

Аларны бергә җыйнасаң,

Була нәсел агачы.

Әбинең әбисе булган,

Бабаемның – бабасы...

Барсының да исемнәрен

Каян эзләп табасы?

Бабам әйтә: «Улыкаем,

Килче монда, карачы.

Менә, дәү әтидән калган

Нәселебез агачы!

Ерак гасырларга китә

Бу борынгы шәҗәрә.

Шәҗәрәле булу, улым,

Бел син, олы дәрәҗә.

Анда синең исем дә бар,

Сеңлең белән энең дә.

Нәсел агачыңның башы –

Синең туган җиреңдә.

Киләчәктә шәҗәрәне

Сиңа дәвам итәсе.

Тыныч булсын, якты булсын

Һәр көнеңнең иртәсе!»

Алда әле шәҗәрәнең

Үсәсе, яңарасы...

Буыннарны ялгап тора

Изге нәсел агачы.

**Ана теле**

Тәүге авазларыңны мин

Туганчы ук ишеткән.

Моңлы аһәңең һәм көең

Таныш миңа бишектән.

Ана телем, синдә генә

Исемем ташка басылган.

«Әни!» диеп, «Әти!» диеп,

Минем телем ачылган.

Синдә генә бу дөньяның

Серләренә ачкыч бар,

Галәмгә очып китәрдәй

Бетмәс-төкәнмәс көч бар.

Тамырларың тирән синең,

Гүя меңьяшәр имән,

Саекмас чишмә шикелле,

Дастаннар аша килгән.

Дөньядагы иң татлы тел,

Иң якты тел – син ул, син!

Беркайчан югала күрмә,

Һәрчак безнеке бул син!

**Ураза**

Якты кояш камап алган

Авылыбызның күген.

Әбием дә, бабаем да

Ураза тота бүген.

Әби ашарга пешерә,

Ә утырмый табынга.

Төнлә сәхәр ашаганнар

Без йоклаган чагында.

«Кояш офыкка күмелгәч,

Бабаң белән ашарбыз.

Дога укып, шөкер әйтеп,

Бергә авыз ачарбыз.

Рамазан ае – изге ай,

Ураза тоту кирәк.

Сез дә безгә кушылырсыз,

Үсегез, әйдә, тизрәк», –

Елмая әби, күзеннән

Якты нурлар сибелә.

Уразаның серен бабам,

Әбием генә белә...

Яхшылык җирдә ятмый шул,

Тырышлык кирәк аңа.

Икенче көнне ни күрик:

Әтием белән әнием

Кергәннәр Уразага!

**Әбиемнең сандыгы**

Әбиемнең сандыгы бар,

Ялт та йолт килеп тора.

Серле сандык, көмеш сандык

Өй түрендә утыра.

Ул – тылсым тартмасы кебек,

Гүя ханнар тирмәсе.

Кайчандыр монда сакланган

Әбиемнең бирнәсе.

Бу сандык – олы байлык бит,

Юк андыйны күргәнем.

Сандыкта әбием саклый

Кадерле әйберләрен.

Чигүле сөлгеләр белән

Бизәкле кулъяулыклар.

Чуклы калфак, читек-кәвеш,

Аһ матур ул яулыклар!

Көмеш алка, беләзекләр,

Йөзекләр һәм чулпылар,

Ап-ак шәл, кара түбәтәй –

Беркемдә дә юк болар!

Укалы бәрхәт камзул һәм

Бала итәкле күлмәк.

Әбинең сандыгы гүя

Алтыннар тулы чүлмәк.

Әллә кая барасы юк,

Чын тарих өебездә.

Хәзинәнең хәзинәсе

Безнең әбиебез дә!

**Бакчада**

Иртә яздан авылларда

Кызу эшләр башлана.

Менә без дә казынабыз

Кара келәм бакчада.

Чистартабыз, йомшартабыз,

Утыртабыз, чәчәбез...

Уңышыбыз мул булсын дип,

Үзара сөйләшәбез.

Маңгайдан тир тамып тора,

Кулда көрәк һәм тырма.

Кояшлы җылы көннәрдә

Син өйдә тик утырма!

Язгы бер көн ел туйдыра.

Иртә башласаң эшне,

Көз көне күңелле була,

Дигән бер зирәк кеше.

Бәрәңгеләр утыртылган,

Агачлар агартылган.

Былтырдан калган түтәлләр

Казылган, яңартылган.

Җиң сызганып тырышабыз.

Рәхәт яңгыр яуса да!

Яз буена, җәй буена

Без яшибез бакчада!

**Печән өсте**

Челлә җитте. Печән өсте.

Бөтен халык болында.

Кемдә чалгы, кемдә тырма,

Кемнең – сәнәк кулында.

Бабай белән әти чапкан

Печәнне әйләндердек.

Кипкәннәрен бергә җыйдык –

Күбәгә әйләндердек.

«Печән калын. Алла боерса,

Абзар түбәсе тулыр, –

Диде әти, – кыш көнендә

Малларыбыз тук булыр».

Күбәдән соң пәйдә булды

Әллә ничә чүмәлә...

Әбиебез аш пешерә,

Күзләр шунда төбәлә.

Эшли-эшли карын ачкан.

Әни табынны кора.

Талгын җилдә шыбырдаша

Күл буендагы кура.

Бабай мактый-мактый ашый:

«Аш та тәмле, чәй – тәмле!

Шушы инде ул, балалар,

Тырыш хезмәтнең тәме!»

Күләгәдә хәл алабыз.

Челләнең кояшы бар.

Көч туплагач, бергәләшеп,

Кибәнне куясы бар.

Чүмәләне тарттырабыз

Билгеләнгән урынга.

Бар авыл җыелган бит, әй,

Бер булып, бу болынга!

Тургайлар сайрашып оча,

Кояш – минем каршымда.

Печәннәр өскә чөелә,

Бабам – кибән башында!

...Эш тә бетте, арытты да,

Кояш та бара баеп.

Без дә өйгә кайтып киттек,

Кибән калды елмаеп.

**Сыер саву**

Сыерлар көтүдән кайтты,

Суынып китте һава.

Абзарга кердем, ә анда

Әнием сыер сава.

Чиләккә, яңгыр яугандай,

Җылы, парлы сөт ага,

Ак күбеккә чума-чума,

Ул чиләк төбен кага.

«Чаж» да «чож» – яңа савылган

Сөтнең көе шул була.

Әниемнең чиләкләре

Сөт белән бик тиз тула.

Рәхәтләнеп тәмле, парлы

Сөт эчәбез кич, иртә.

Эремчек, каймак, катыкка,

Ак майга да сөт җитә!

**Койма тоту**

Авылыбызны шаулатып,

Бүген өмә җыябыз.

Барыбыз да тирләп-пешеп

Яңа койма коябыз.

Әти әйтә: «Һәр кешенең

Җире бар карап торган.

Шул җирне сакларга диеп,

Бабайлар койма корган.

Бакчабызда чит кешеләр,

Мал-туар йөрмәсенгә,

Безнең кош-кортларыбыз да

Күршегә кермәсенгә,

Койма кирәк.

 Җиребезнең

Чикләрен күрсәтә ул!

Бу җирнең хуҗасы бар дип,

Ятларны кисәтә ул!»

Әтиебез дөрес әйтә.

Уйларым уртак минем:

Чиге бар туган нигезнең,

Авыл, шәһәрнең, илнең!

Дәүләтләрне дәүләт итә,

Халыкны саклый алар...

Әллә каян балкып тора

Безнең яңа коймалар!

**Икмәк**

Әти эшли комбайнда

басуда.

Өйгә кайта көн яктысы

качуга.

«Өлгергәннәр, уңганнар, – ди, –

бодайлар.

Икмәк булгач, тамак та тук,

без – байлар.

Ипи – олы хәзинә ул,

белегез!

Киләчәктә матур булыр

көнебез!»

...Әни бүген ап-ак икмәк

пешерә.

Хуш ис иген кырын искә

төшерә.

Чыга алмый утырамын

уенга. –

Әти урган тук башаклар

уемда.

Күмпе көч һәм тир түгелә

икмәк дип.

Хәзинә ул, бар нәрсәдән

кыйммәт бит!